钦定古今图书集成/明伦汇编/氏族典/第068卷 > 朱昂
## 钦定古今图书集成/明伦汇编/氏族典/第068卷 > 朱昂

按《宋史朱昂传》，“昂字举之，其先京兆人，世家渼陂。唐
天复末，徙家南阳。梁祖篡唐，父葆光挈家南渡，乐衡
山之胜，遂往家焉。昂少与熊若谷、邓洵美同学，朱遵
度好读书，人号之为朱万卷，目昂为小万卷。昂尝间
行经庐陵，道遇异人，谓之曰：‘中原不久，当有真主平
一天下，子仕至四品，安用南为’？遂北游江淮。时周世”
宗南征，韩令坤统兵至扬州。昂谒见，陈《治乱方略》，令
坤奇之，署知扬州扬子县。宋初，为衡州录事参军，历
宜城令。开宝中，拜太子洗马、知蓬州，徙广安军。会渠
州妖贼李仙众万人劫掠军界，昂设策禽之，蜀民遂
安。宰相薛居正称其能，迁殿中丞、知泗州，就迁监察
御史、江南转运副使。太平兴国二年，知鄂州，加殿中
侍御史，为峡路转运副使，就改库部员外郎，迁转运
使。端拱二年，以本官直秘阁，赐金紫。久之，出知复州，
表求谢事，不许。迁水部郎中。复请老，召还，再直秘阁，
寻兼越王府记室参军。真宗即位，迁秩司封郎中，俄
知制诰，判史馆。受诏编次《三馆秘阁书籍》，既毕，加吏
部。咸平二年，召入翰林为学士。逾年，拜章乞骸骨，乃拜工部侍郎致仕。昂于所居建二亭：曰“知止”，曰“幽栖。”
颇好释氏书。晚岁自为墓志。景德四年卒，年八十三。
门人谥曰正裕先生。诏加赙赠，录其孙适出身。